เมสซี่ จากเด็กผิดปกติ สู่นักบอลระดับโลก
“ความสำเร็จชั่วข้ามคืนที่เราเห็น เกิดจากการทำงานอย่างหนัก” เมสซี่ เป็นหนึ่งในนักฟุตบอลที่เก่งสุดในโลก แต่รู้ไหมว่า ในวัยเด็กเมสซี่เกือบจะไม่ได้เล่นฟุตบอล เพราะร่างกายเขาเติบโตผิดปกติ แล้ว เมสซี่ ก้าวมาถึงวันนี้ได้ยังไง ลงทุนแมนจะเล่าให้ฟัง
27 มิ.ย. 2561

เมสซี่ จากเด็กผิดปกติ สู่นักบอลระดับโลก / โดย ลงทุนแมน
“ความสำเร็จชั่วข้ามคืนที่เราเห็น เกิดจากการทำงานอย่างหนัก”
เมสซี่ เป็นหนึ่งในนักฟุตบอลที่เก่งสุดในโลก
แต่รู้ไหมว่า ในวัยเด็กเมสซี่เกือบจะไม่ได้เล่นฟุตบอล
เพราะร่างกายเขาเติบโตผิดปกติ
แล้ว เมสซี่ ก้าวมาถึงวันนี้ได้อย่างไร
ลงทุนแมนจะเล่าให้ฟัง
เมสซี่ เกิดเมื่อวันที่ 24 มิถุนายน 1987 ที่เมืองโรซาริโอ ประเทศอาร์เจนตินา ในครอบครัวที่เป็นชนชั้นกลาง โดยมีพ่อทำงานในโรงเหล็ก ขณะที่แม่ทำงานในโรงผลิตแม่เหล็ก
เมสซี่ เริ่มเล่นฟุตบอลตอน 5 ขวบ และได้เข้าร่วมกับสโมสรนิวเวลส์โอลด์บอยส์ซึ่งเป็นสโมสรชั้นนำของอาร์เจนตินาเมื่อตอน 7 ขวบ
โดยตลอดช่วงเวลาที่เล่นให้ทีมนี้ เขาทำประตูไปเกือบ 500 ประตู จนได้ฉายาว่าเครื่องจักรแห่งปี 1987
แต่แล้วเมื่อตอนอายุ 10 ขวบ เขาถูกพบว่ามีภาวะขาดฮอร์โมนการเติบโต ทำให้มีรูปร่างไม่เหมาะแก่การเล่นฟุตบอล โดยความผิดปกตินี้จะเกิดขึ้นเพียง 1 ใน 20 ล้านคน..
ขณะที่ประกันสุขภาพของพ่อเขานั้นครอบคลุมค่าใช้จ่ายเพียงแค่ 2 ปีเท่านั้น
ซึ่งทั้งสโมสรนิวเวลส์โอลด์บอยส์ หรือแม้แต่สโมสรริเวอร์เพลทที่ต่อมาสนใจในตัวเขา ตกลงที่จะช่วยค่ารักษาให้ แต่สุดท้ายก็ไม่สามารถทำได้ตามที่ตกลงไว้ เนื่องจากในช่วงเวลานั้นกำลังเกิดวิกฤตเศรษฐกิจในอาร์เจนตินา
ขณะที่ครอบครัวก็ไม่มีเงินมาจ่ายค่ารักษาประมาณเดือนละ 30,000 บาทให้แก่เขา
ครอบครัวเมสซี่ รวมถึงญาติของเขาก็พยายามหาทางช่วยเหลือ หนึ่งในนั้นคือ การส่งเทปการเล่นฟุตบอลไปให้แก่สโมสรฟุตบอลที่ชื่อว่า บาร์เซโลนาในปี 2000
บาร์เซโลนาได้เชิญเขามาทดสอบฝีเท้า หลังจากที่ผู้อำนวยการสโมสรฟุตบอลบาร์เซโลนาในขณะนั้น ได้เห็นความสามารถของเขา จึงตกลงที่จะทำสัญญากับเขาทันที ทั้งๆ ที่ไม่ได้เตรียมเอกสารอะไรมาเลย
ทำให้วันนั้น สัญญาฉบับแรกของเขาถูกทำขึ้นบนกระดาษเช็ดปากในร้านอาหาร..
บาร์เซโลนาสัญญาว่าจะจ่ายค่ารักษาให้ทั้งหมด ถ้าย้ายมาอยู่ที่สเปน จึงทำให้เขาและครอบครัวย้ายมาที่นี่ตั้งแต่เมสซี่อายุ 13 ปี โดยในช่วงแรกเขาต้องปรับตัวอย่างหนัก เพราะความต่างด้านสภาพแวดล้อม วัฒนธรรม รวมทั้งการที่เขาเป็นเด็กเงียบๆ ค่อนข้างเก็บตัว ทำให้ช่วงแรกเพื่อนร่วมทีมนึกว่าเขาเป็นใบ้
แต่เขายังคงมุ่งมั่นฝึกซ้อมฟุตบอลอย่างหนักทุกวันต่อไป จนสุดท้ายได้ขึ้นมาเล่นในทีมชุดใหญ่ของบาร์เซโลนาด้วยอายุเพียง 18 ปีเท่านั้น และสร้างสถิติมากมายมาจนถึงวันนี้
ปัจจุบัน เมสซี่ คือนักฟุตบอลที่มีรายได้ต่อปีมากที่สุดในโลก โดย 5 รายชื่อนักฟุตบอลที่มีรายได้มากที่สุดคือ
ลำดับ 5 พอล ป็อกบา รายได้รวมต่อปี 974 ล้านบาท
ลำดับ 4 แกเร็ธ เบล รายได้รวมต่อปี 1,142 ล้านบาท
ลำดับ 3 เนย์มาร์ รายได้รวมต่อปี 1,142 ล้านบาท
ลำดับ 2 คริสเตียโน โรนัลโด้ รายได้รวมต่อปี 3,564 ล้านบาท
ลำดับ 1 ลิโอเนล เมสซี่ รายได้รวมต่อปี 3,663 ล้านบาท
หมายความว่า ใน 1 นาที เมสซี่จะมีรายได้ประมาณ 7,000 บาท..
ปัจจุบัน เมสซี่มีทรัพย์สินประมาณ 13,200 ล้านบาท ใกล้เคียงกับโรนัลโด้ที่เป็นนักฟุตบอลที่มีทรัพย์สินมากสุดในโลกที่ 15,000 ล้านบาท
เรื่องที่น่าสนใจคือ ถ้าถามว่านักเตะคนไหนค่าตัวแพงที่สุดในโลกคำตอบคือ เนย์มาร์ อยู่ที่ 8,436 ล้านบาท แต่ถ้าเมสซี่ย้ายทีมเขาจะมีค่าตัวไม่ต่ำกว่า 11,400 ล้านบาท ซึ่งเป็นค่าฉีกสัญญาฉบับล่าสุดที่บาร์เซโลนาทำไว้กับเขา
หลายคนอาจสงสัยเวลาที่เมสซี่ทำประตูได้ ทำไมต้องมองและชี้นิ้วขึ้นไปบนฟ้า
สาเหตุคือทุกๆ ความสำเร็จอยากจะมอบให้แก่ยายของเขาผู้ซึ่งพาเขาไปซ้อมและลงแข่งแทบจะทุกที่สมัยที่เมสซี่ยังเด็ก
เรื่องราวของเมสซี่แสดงให้เราเห็นว่า กว่าเขาจะประสบความสำเร็จมีรายได้มหาศาลขนาดนี้ ชีวิตของเมสซี่ไม่ได้สบายตั้งแต่เริ่มต้น
ความสำเร็จเบื้องหน้าของหลายคนที่เราเห็นพวกเขาเหล่านั้นต้องผ่านการฝึกซ้อมอย่างหนัก
เหมือนครั้งหนึ่งมีคนเคยถามเขา เกี่ยวกับเคล็ดลับที่ช่วยให้ประสบความสำเร็จ ซึ่งเมสซี่ตอบกลับไปว่า
“It took me 17 years & 114 days to become an overnight success”
ความสำเร็จชั่วข้ามคืนที่เราเห็น เกิดจากการทำงานอย่างหนักมาเป็นเวลานานนั่นเอง..
----------------------
ติดตามเรื่องราวความสำเร็จอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
รู้ยัง แอปพลิเคชัน blockdit เวอร์ชั่น 2.1 คลิกไลค์ และคอมเม้นท์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ จากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 actions ได้ที่ 
----------------------
Reference
-
-
-
-
-
-
-